VERKIESING 2019: Uitslag op 11 Mei bekend gemaak | Netwerk24
Deur Jana Marx 15 April 2019 13:27
So het Mawethu Mosery, adjunkhoofkiesbeampte van die Verkiesingskommissie (OVK), Maandag by die Universiteit van Suid-Afrika in Pretoria op ’n voorverkiesingsinligtingsessie gesê.
Mosery sê van die 48 politieke partye wat aan die nasionale verkiesing deelneem, neem die meeste in Gauteng (46) deel en die minste in die Noord-Kaap (22) – die grootste verskil tot nog toe tussen die getal politieke partye wat in ’n provinsie aan die verkiesing deelneem.
Inligting oor spesiale stemme, die nuwe uitleg van die stembrief om bedorwe stemme te verminder, asook die logistieke reëlings vir 8 Mei, volg binnekort.
Op nasionale en provinsiale vlak beveg altesame 76 partye die verkiesing namens 18 000 individuele kandidate.
Die getal geregistreerde kiesers het tot 26,7 miljoen toegeneem van die 25,14 miljoen in die 2014- nasionale verkiesing. Dis net minder as 80% van die totale kiesersbevolking. Volgens Mosery is dié getal hoog vir ’n land waar kiesers op ’n vrywillige grondslag registreer om te stem, maar hy erken dat meer as 80% ideaal sou wees.
Wat betref ouderdomsgroepe het 90% van kiesers tussen die ouderdom van 40 en 80 jaar geregistreer, met net 18% van jong kiesers tussen 18 en 20 jaar wat geregistreer is.
Mosery sê die OVK verwag dat tussen 72% en 74% van geregistreerde kiesers op 8 Mei hul kruisies sal trek.
Daar is sowat 14 000 geregistreerde kiesers in gevangenisse.
Daar is sowat 14 000 geregistreerde kiesers in Europa, waarvan 9 000 in Londen woon, gevolg deur 1 542 in Dubai en 1 355 in Den Haag in Nederland.
Simon “Sy” Mamabolo, hoofbeampte van die OVK, moes volgens Mosery inderhaas na Europa reis om te gaan planne beraam om die groot aantal kiesers by die onderskeie Suid-Afrikaanse ambassades te akkommodeer.
Meer oor: Verkiesingskommissie (Ovk) | Mawethu Mosery | Stemuitslag | Politiek | Verkiesing 2019
ANC-veterane vaar uit teen Ace ná ‘rassistiese’ uitlatings
Verkiesing 2019: Vandag se stories
'Politikus' Erik Holm hard aan die werk